Izložba "Obitelj čovjeka 21. stoljeća" - moderna interpretacija klasične vizije ljudskog roda
Na sedamdesetak fotografija Paula Rockowera vide se ljudi u svakodnevnim životnim situacijama, kao i zdanja i gradovi koji odražavaju l
Zbirka fotografija izložena na Sveučilištu Južne Kalifornije inspirirana je jednom od najpopularnijih foto-izložbi koja je ikad postavljena u Sjedinjenimj Državama. Kolekcija pod nazivom The Family of Man, “Obitelj čovjeka” prvi je put izložena 1955. godine u muzeju Metropolitan u New York Cityju, nekon čega je obišla preko 38 zemalja. Prije više od pola stoljeća, fotograf Edward Steichen po prvi je put izložio kolekciju od 508 fotografija na temu univerzalnosti ljudskog roda. Nick Cull, profesor javne diplomacije na Sveučilištu Južne Kalifornije, kaže da je Steichenova izložba intimnih portreta ljudi iz raznih krajeva svijeta privlačila ogromnu pozornost gdjegod bi se prikazivala: "Mislim da se uspjeh njegove izložbe krio u činjenici da je u njoj svatko mogao prepoznati sebe...” The Family of Man” je, u neku ruku, pripadao svim ljudima." Danas se na istom sveučilištu može pogledati manja i modernija verzija ove proslavljene izložbe iz 1955. godine, nazvana The 21st Century Family of Man, “Obitelj čovjeka 21. stoljeća.” Putujući po svijetu od svoje tinejdžerske dobi, 29-ogodišnji Paul Rockower fotografirao je ljude, mjesta i krajolike. Postav izložbe sadrži oko 70 njegovih fotografija. Na njima se mogu vidjeti ljudi u svakodnevnim životnim situacijama, kao i zdanja i gradovi koji odražavaju ljudsku kreativnost. Na jednoj fotografiji vidimo čovjeka koji hoda kroz pustinju, okružen samo pijeskom i svojom sjenom. Na drugoj, snimljenoj u Jeruzalemu, vide se ortodoksni Židovi pokriveni molitvenim šalovima kako se mole pred Zidom plača. Tu je i snimka Kineskog zida iz zraka. Kao i Steichenova prije pedeset godina, današnja je izložba podijeljena na tematske cjeline, od kojih su dvije posvećene gradovima i vjerama. U dvije cjeline predstavljena su i djeca: “Obitelj čovjeka” i “Djeca čovjeka.” "Moj omiljeni motiv su djeca – ona uvijek u sebi nose nevjerojatnu energiju, uvijek su uključena u ono što se događa oko njih i uvijek su spremna na fotografiju," kaže Rockower. U Indiji, leća ovog fotografa uhvatila je jednog muškarca koji u naručju drži sina koji spava. Na drugoj fotografiji, žena na svojim leđima, u marami, nosi dijete. Dijete u Kambodži viri ispod velikog čunjastog šešira koji ga štiti od sunca, dok jedan mali Tibetanac u ruci drži čašu čaja, kao da nam je nudi. Paul Rockower kaže da svojim fotografijama želi ukazati na ono što je zajedničko svim ljudima, bez obzira na njihovu raznolikost: "Mislim da je tema koja proizlazi iz svih ovih fotografija zapravo jedinstvenost čovječanstva, naša istovjetnost, stvari koje su nam zajedničke – poput obitelji, vjere, prijateljstva. To su jedinstvene kvalitete na koje nailazite gdjegod da se nađete." Baš kao i njena originalna postava, ova izložba 21.-og stoljeća također potiče na komunikaciju između kultura, kaže profesor Nick Cull: "Imate mogućnost vidjeti dio svijeta, uhvatiti trenutak nečijeg života, očima fotografa. Ima predivnih snimki, posebice one koje pokazuju roditelje s djecom – vrlo su dirljive i navode vas da se trenutno poistovjetite s ljudima na slici, bez obzira iz koje su oni kulture ili koje su nacionalnosti." Paul Rockower se nada da ova ‘interpretacija naše zajedničke ljudskosti’ nudu kontrast u odnosu na ono što naziva ‘negativnošću koja izbija s naslovnica dnevnog tiska’. Također, on se nada da će izložba motivirati ljude da putuju i posjete mjesta s njegovih fotografija. Paul Rockower završava postdiplomski studij javne diplomacije na Sveučilištu Južne Kalifornije. Nakon diplome želi istražiti i snimiti druge dijelove – kako kaže - ‘fantastičnog, divnog i živopisnog svijeta.’ Do sada je posjetio 45 zemalja, a planira posjetiti još pet prije svog 30. rođendana sljedeće godine.